Բոբբի Բրաուն (դիմահարդար)

Բոբբի Բրաուն (, ), ամերիկացի պրոֆեսիոնալ դիմահարդար, ձեռնարկատեր, Bobbi Brown Cosmetics-ի հիմնադիր և գործադիր տնօրեն։ Բրաունը ստեղծել է բնական երանգի տասը շրթներկ, որոնք, ըստ Entrepreneur-ի, «հեղափոխություն են արել գեղեցկության արդյունաբերությունում»։ Գրել է ինը գիրք գեղեցկության և առողջության մասին։

Կենսագրություն 
Ծնվել է Չիկագոյում, Իլինոյս նահանգում՝ հրեական ընտանիքում։ Բրաունն ավարտել է Բոստոնի Էմերսոն քոլեջը՝ թատերական դիմահարդարման և լուսանկարչության մասնագիտությամբ։ 1980 թվականին տեղափոխվեց Նյու Յորք՝ աշխատելու որպես պրոֆեսիոնալ դիմահարդար։ Բրաունը հայտնի դարձավ դիմահարդարման ոճով, որն իր մեջ ներառում էր չափավոր և բնական երանգներ, ինչը կտրուկ հակադրվում էր այն ժամանակ օգտագործվող վառ գույներին։

Բրաունը և դեղատան քիմիկոսը բեժ գույնի պիգմենտի վրա տասը շրթներկի շարք են ստեղծել։ 1991 թվականին Բրաունը և նրա ամուսինը համագործակցեցին մեկ այլ զույգի հետ և թողարկեցին Bobbi Brown Essentials ապրանքանիշը, որը դեբյուտ ունեցավ Նյու Յորքի Բերգդորֆ Գուդմանում։ Estée Lauder-ը գնել է ընկերությունը 1995 թվականին՝ Բրաունին պահելով որպես Bobbi Brown Cosmetics-ի աշխատակից։ 2016 թվականի հոկտեմբերին Բրաունը հեռացավ ընկերությունից։ 

Նրա աշխատանքները տեղ են գտել այնպիսի ամսագրերի շապիկներին, ինչպիսիք են Elle, Vogue, Self և Town & Country:

Բրաունը ստացել է «Գլամուր կին» մրցանակը, The Fashion Group International Night of Stars Beauty մրցանակը և Ջեքի Ռոբինսոն հիմնադրամի ROBIE մարդասիրական մրցանակը։ Նախագահ Օբամայի կողմից նա նշանակվել է Առևտրային քաղաքականության և բանակցությունների խորհրդատվական կոմիտեում և ընդգրկվել Նյու Ջերսիի Փառքի սրահում։ Նա պատվավոր դոկտորի կոչումներ է ստացել Մոնթկլերի պետական համալսարանից, Նորաձևության տեխնոլոգիական ինստիտուտից, Մոնմութ համալսարանից և Էմերսոն քոլեջից։

Անձնական կյանք 
Բրաունն ամուսնացած է Սթիվեն Պլոֆքերի հետ, նրանք ունեն երեք որդի՝ Դիլան, Դյուկ և Դակոտա։ Ընտանիքն ապրում է Նյու Ջերսի նահանգի Մոնկլեր քաղաքում։ Նա իր ամառներն անցկացնում է Հեմփթոնսի Սագ նավահանգստում՝ Նյու Յորք։

Ծանոթագրություններ

Արտաքին հղումներ 
 
 Bobbi Brown Cosmetics Official Website

Դիմահարդարներ
Գործարարներ
Կին գործարարներ